Είμαι καθηγητής παιδιατρικής ογκολογίας
και ερευνώ τα βλαστοκύτταρα στο Πανεπιστήμιο του Στάνφορντ,
όπου το κλινικό μου ενδιαφέρον είναι η μεταμόσχευση μυελού των οστών.
Έτσι, εμπνευσμένος από την Τζιλ Μπόλτι Τέιλορ πέρσι,
δεν έχω φέρει ανθρώπινο εγκέφαλο,
έχω φέρει όμως ένα λίτρο μυελού των οστών.
Ο μυελός των οστών είναι αυτό που χρησιμοποιούμε
για να σώσουμε τη ζωή δεκάδων χιλιάδων ασθενών,
όπου οι περισσότεροι πάσχουν από προχωρημένες κακοήθειες όπως η λευχαιμία και λέμφωμα
και κάποιες ακόμη ασθένειες.
Λίγα χρόνια πριν, έκανα την πρακτική μου στις μεταμοσχεύσεις με υποτροφία από το Στάνφορντ.
Βρίσκομαι στο χειρουργείο. Έχουμε λοιπόν τον Μπομπ,
ο οποίος είναι ένας εθελοντής δότης,
το μυελό του οποίου πρόκειται να στείλουμε μακριά για να σώσουμε τη ζωή
ενός παιδιού με λευχαιμία.
Στην πράξη, πώς συλλέγουμε μυελό των οστών;
Βρισκόμαστε, λοιπόν, στο χειρουργείο με όλη την ομάδα, αναισθησιολόγο, νοσοκόμες,
και άλλον ένα γιατρό απέναντί μου.
Ο Μπομπ είναι στο τραπέζι, και παίρνουμε αυτή τη μικρή βελόνα,
ξέρετε, όχι και πολύ μεγάλη,
και αυτό που κάνουμε βασικά
είναι να την περάσουμε διαμέσου του μαλακού ιστού,
να την πιέσουμε μέσα στο οστό
στα οπίσθια,
αναρροφώντας περίπου 10ml μυελού των οστών
κάθε φορά με τη σύριγγα.
Μετά τη δίνουμε στη νοσοκόμα, εκείνη εκχύει το υγρό σε ένα κουτί,
μου την επιστρέφει και επαναλαμβάνουμε τη διαδικασία ξανά και ξανά
περίπου 200 φορές συνήθως.
Στο τέλος, ο ώμος μου πονάει, έχω ένα κάλλο στο χέρι,
για να μην υπολογίσουμε τον Μπομπ,
το οπίσθιο μέρος του οποίου μοιάζει κάπως έτσι,
σαν ελβετικό τυρί.
Σκέφτομαι, λοιπόν, ότι αυτή η διαδικασία δεν έχει αλλάξει καθόλου εδώ και 40 χρόνια.
Και θα πρέπει να υπάρχει κάποιος καλύτερος τρόπος να την κάνουμε.
Έτσι επινόησα μια ελάχιστα επεμβατική μέθοδο
και μία νέα συσκευή που ονομάζουμε Εξορυκτή Μυελού.
Αυτό εδώ είναι,
και εδώ φαίνεται ο τρόπος λειτουργίας του Εξορυκτή,
στο διάφανο ασθενή μας.
Αντί να κάνουμε πολλαπλές εισόδους στο οστό
κάνουμε μία μόνο είσοδο, στο πρόσθιο ή οπίσθιο μέρος του ισχίου.
Έχουμε ένα εύκαμπτο τροφοδοτούμενο καθετήρα
με μια ειδική συρμάτινη θηλειά στο άκρο, η οποία παραμένει στο σπογγώδες μέρος του μυελού
και ακολουθεί την περιφέρεια του ισχίου καθώς μετακινείται.
Αυτό μας επιτρέπει να αναρροφούμε ταχύτατα
μεγάλη ποσότητα μυελού των οστών μέσα από μία μόνο τρύπα.
Μπορούμε να κάνουμε πολλαπλά περάσματα από την ίδια είσοδο
χωρίς χρήση ρομπότ.
Κι έτσι, πολύ γρήγορα, ο Μπομπ μπορεί με μία μόνο παρακέντηση και με τοπική αναισθησία
να κάνει αυτή τη συλλογή στα εξωτερικά ιατρεία.
Έτσι, έφτιαξα μερικά πρωτότυπα, έλαβα μια μικρή επιδότηση στο Στάνφορντ,
πειραματίστηκα για λίγο με αυτό,
και τα μέλη της ομάδας μου ανέπτυξαν αυτή την τεχνολογία.
Τελικά κάνοντας μεγάλες μελέτες σε χοίρους
βρήκαμε, προς έκπληξή μας, πως όχι μόνο παίρναμε μυελό των οστών
αλλά και τα βλαστοκύτταρα ήταν 10 φορές πιο ενεργά
στο μυελό που λαμβάναμε με τον Εξορυκτή σε σχέση με την κλασική συσκευή.
Αυτή η συσκευή εγκρίθηκε από τον FDA μόλις την περασμένη χρονιά.
Εδώ είναι ένας ζωντανός ασθενής. Μπορείτε να το δείτε να κάμπτεται καμπυλωτά,
και να γίνονται δύο περάσματα, στο ίδιο ασθενή, από την ίδια τρύπα.
Αυτό έγινε με τοπική αναισθησία στα εξωτερικά ιατρεία,
και συλλέξαμε, πάλι, περίπου 3-6 φορές περισσότερα βλαστοκύτταρα
απ' ότι με την κλασική μέθοδο στον ίδιο ασθενή.
Τελικά γιατί σας ενδιαφέρει; Ο μυελός των οστών αποτελεί μία πλούσια πηγή βλαστοκυττάρων.
Όλοι γνωρίζετε για τα εμβρυικά βλαστοκύτταρα,
έχουν μεγάλη δυναμική αλλά δεν έχουν δοκιμαστεί ακόμη κλινικά.
Τα ώριμα βλαστοκύτταρα υπάρχουν σε όλο το σώμα
συμπεριλαμβανομένων των αιμοποιητικών βλαστοκυττάρων στο μυελό των οστών,
τα οποία χρησιμοποιούμε ως θεραπευτικό μέσο
για πάνω από 40 χρόνια.
Την τελευταία δεκαετία παρατηρείται ραγδαία αύξηση στη χρήση
βλαστοκυττάρων του μυελού των οστών για τη θεραπεία άλλων ασθενειών
όπως του καρδιαγγειακού, του κυκλοφορικού,
ορθοπεδικές, στη μηχανική ιστών,
ακόμη και στη νευρολογία για τη θεραπεία της νόσου Πάρκινσον
και του διαβήτη.
Φέτος παραδίδουμε για εμπορική χρήση
τη δεύτερη έκδοση του Εξορυκτή Μυελού.
Η ελπίδα μας είναι ότι με αυτό θα εξάγονται περισσότερα βλαστοκύτταρα,
το οποίο μεταφράζεται σε καλύτερα κλινικά αποτελέσματα.
Ίσως ενθαρρύνει περισσότερους ανθρώπους να εγγραφούν
ως πιθανοί δότες μυελού των οστών.
Μπορεί να επιτρέψει και σε εσάς να φυλάξετε
τα δικά σας βλαστόκυτταρα, όσο είστε νεότεροι και πιο υγιείς,
για μελλοντική χρήση εφόσον τα χρειαστείτε.
Κλείνοντας, αυτή είναι η φωτογραφία
των επιζώντων από μεταμόσχευση μυελού των οστών
οι οποίοι συναθροίζονται κάθε χρόνο στο Στάνφορντ.
Ελπίζω αυτή η τεχνολογία να μας επιτρέψει
να έχουμε περισσότερους τέτοιους επιζώντες στο μέλλον.
Ευχαριστώ.
(Χειροκρότημα)